Argitek en kunstenaar op Nuwejaarsdag vermoor | Maroela Media
Rob Meek Foto: IOL
'n Bekroonde argitek en 'n kunstenaar is op Nuwejaarsdag in twee afsonderlike voorvalle in Suid-Afrika doodgeskiet, het The Star Donderdag berig.
Rob Meek (62), 'n argitek en seiljagvaarder, is op die stoep van sy strandhuis in Port St Johns in die Oos-Kaap vermoor. Sy vrou, Di, het aan The Star gesê drie mans met balaklavas het die groep familie en vriende op Oujaarsaand net na middernag genader. Sy sê die mans het niks geëis nie, maar een van hulle het Rob doodgeskiet.
"Die drie het weggehardloop sonder om enigiets te vat," het Di gesê.
Clinton de Menezes, 'n Suid-Afrikaanse kunstenaar, is op Nuwejaarsdag in die vroeë oggendure tydens 'n huisbraak in Durban doodgeskiet, het die Mercury berig.
De Menezes, wat by vriende in Berea-Wes in Durban gekuier het, het 'n vriend gehelp om gewapende rowers te keer om nie by die huis in te kom nie deur 'n skuifdeur toe te maak. Die rowers het 'n enkele skoot deur die skuifdeur geskiet en die kunstenaar noodlottig gewond. Die rowers het 'n selfoon, skootrekenaar en 'n handsak gebuit.
De Menezes het 'n paar jaar gelede na Kenia verhuis en het daar saam met sy vrou en dogter gewoon. Volgens die berig is sy werke deel van private en korporatiewe versamelings.
Kapt. Thulani Zwane, woordvoerder van die polisie, het gesê sewe mans is in verband met dié skietery in hegtenis geneem en sal in die Pinetown-landdroshof verskyn. Hulle word glo ook aan 'n aantal rooftogte in Westville verbind.
Die regering is onbevoeg om sy burgers se lewe te beskerm. Korrupsie en selfverryking is hulle eerste prioriteit.
Weereens twee sinnelose moorde. n Lewe is baie goedkoop in die land. Simpatie aan die naasbestaandes.
Die nuwe jaar is aan die begin en klaar doen die land sy naam van die geweldadigste land in die wêreld gestand. Moord en verkragting hoofstad van die wêreld.